HÄMEENLINNAN HALLINTO-OIKEUS			H 00174/09 04

					Oikeusministeriölle

Viite     OM 7/41 2008
           OM022:00/2008

Asia      Lausunto työryhmämietinnöstä 2009:17

Hämeenlinnan hallinto-oikeus kiittää varatusta tilaisuudesta antaa lausuntonsa työryhmämietinnöstä "Oikeudenkäyntiavustajien kelpoisuus ja valvonta. Mietintö sisältää paljon sellaisia ehdotuksia, joita voidaan hyvinkin tarkastella eri näkökulmista ja päätyä vaikkapa aivan vastakkaisiinkin päätelmiin, mihin työryhmä on päätynyt Tässä lausunnossaan Hämeenlinnan hallinto-oikeus keskittyy ainoastaan muutamaan hallinto-oikeuden toiminnan kannalta merkittävään seikkaan. 

Kun vertaillaan kansainvälisesti oikeudenkäyntiavustajien valvontaa ja kelpoisuuden määrittelyä, voidaan perustellusti päätyä työryhmän ehdotukseen siitä, että valvontaa ja avustajien kelpoisuustasoa on syytä myös Suomessa lisätä. Hallinto-oikeusprosessissakin voidaan kokemuksiin vedoten havaita, että lainoppineet avustajan lähes aina lisäävät päämiehensä mahdollisuuksia päästä päämääräänsä eli oikeusturvan saamiseen. Täsmälliseen, juridiseen kielenkäyttöön tottunut avustaja pystyy yleensä paremmin tuomaan esille asianosaisen perustelut vaatimuksiinsa ja jopa vaatimukset sinänsä. Hallintolainkäyttölain tuomioistuimille asettama laaja selvittämisvelvollisuus (hallintolainkäyttölaki 33 §) ei voi paikata sitä, jos tuomarit ymmärtävät väärin asiaosaisen pyrkimykset. Toisaalta vastaaminen täysin lakiin perustumattomien vaatimuksiin voi joskus viedä tarpeettomasti voimavaroja.

Työryhmä on kuitenkin täysin perustellusti päätynyt siihen, että avustajan kelpoisuusvaatimuksia ei ainakaan tässä vaiheessa aseteta yleisesti hallintolainkäyttöön. On paljon asiaryhmiä ja yksittäisiä asioita, joissa avustajana voi aivan hyvin toimia muukin kuin juristi. Toisaalta yleisen oikeusavun piirissä olevalle avustajaksi tulee myös hallintolainkäytössä aina lainoppinut avustaja, mikäli työryhmän ehdotukset toteutuvat.

Luvanvaraisuuden ulottuvuuteen, luvan edellytyksiin, lupaviranomaiseen ja sen kokoonpanoon sekä valvonnan järjestämiseen ei Hämeenlinnan hallinto-oikeudella on vahvaa, työryhmän näkemyksistä poikkeavaa kantaa.

Yksinomaa hallintotuomioistuimia koskevassa lainsäädännössä on mietinnössä ehdotettu lisättäväksi lastensuojelulakiin 86a §. Hämeenlinnan hallinto-oikeus pitää perusteltuna ajatusta, että näissä asioissa avustajan kelpoisuusvaatimus nostetaan samalle tasolle kuin yleisessä tuomioistuimessa käsiteltävissä asioissa. Lastensuojeluasioissa oikeudenkäyntimenettelyn tuntemuksella on suurempi merkitys kuin hallintolainkäyttöasioissa yleensä. Tässä yhteydessä Hämeenlinnan hallinto-oikeus esittää tutkittavaksi, että tällainen säännös lisätään myös muihin hallintolainkäytön järjestyksessä käsiteltäviin hallinto-oikeudellisiin asioihin, missä on kysymys henkilökohtaisen vapauden rajoittamisesta. Näitä ovat tahdonvastaiset mielenterveysasiat ja kehitysvamma-asiat.

			Heikki Jukarainen
			ylituomari